CELEX: 32009R1027
Language: mt
Date: 2009-10-29 00:00:00
Title: Regolament tal-Kummissjoni (KE) Nru 1027/2009 tad- 29 ta’ Ottubru 2009 li japprova emendi minuri fl-ispeċifikazzjoni ta’ denominazzjoni elenkata fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti ( Morbier (DPO))

30.10.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 283/34
            
         REGOLAMENT TAL-KUMMISSJONI (KE) Nru 1027/2009
   tad-29 ta’ Ottubru 2009
   li japprova emendi minuri fl-ispeċifikazzjoni ta’ denominazzjoni elenkata fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti (“Morbier” (DPO))
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru 510/2006 tal-20 ta’ Marzu 2006 dwar il-protezzjoni ta' l-indikazzjonijiet ġeografiċi u d-denominazzjonijiet ta' l-oriġini għall-prodotti agrikoli u l-oġġetti ta' l-ikel (1), u b’mod partikolari t-tieni sentenza tal-Artikolu 9(2) tiegħu,
   Billi:
   
               (1)
            
            
               Skont l-ewwel subparagrafu tal-Artikolu 9(1) tar-Regolament (KE) Nru 510/2006, u skont l-Artikolu 17(2) tal-istess Regolament, il-Kummissjoni eżaminat it-talba ta’ Franza għall-approvazzjoni ta’ emenda fl-ispeċifikazzjoni tad-denominazzjoni protetta tal-oriġini “Morbier”, irreġistrata bir-Regolament tal-Kummissjoni (KE) Nru 2400/96 (2), kif emendat bir-Regolament (KE) Nru 1241/2002 (3).
            
         
               (2)
            
            
               It-talba għandha l-għan li temenda l-ispeċifikazzjoni billi tippreċiża l-kundizzjonijiet tal-użu ta’ trattamenti u addittivi għall-ħalib fil-produzzjoni tal-“Morbier”. Dawn il-prattiki jiżguraw iż-żamma tal-karatteristiċi essenzjali tad-denominazzjoni.
            
         
               (3)
            
            
               Il-Kummissjoni eżaminat l-emenda konċernata u kkonkludiet li hija ġustifikata. Billi din hija emenda minuri skont l-Artikolu 9 tar-Regolament (KE) Nru 510/2006, il-Kummissjoni tista’ tapprovaha mingħajr rikors għall-proċedura stipulata fl-Artikoli 5, 6 u 7 tal-istess Regolament,
            
         ADOTTAT DAN IR-REGOLAMENT:
   Artikolu 1
   L-ispeċifikazzjoni tad-denominazzjoni protetta tal-oriġini “Morbier” hija b’dan emendata skont l-Anness I għal dan ir-Regolament.
   Artikolu 2
   Is-sommarju konsolidat bl-elementi ewlenin tal-ispeċifikazzjoni jinsab fl-Anness II għal dan ir-Regolament.
   Artikolu 3
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, id-29 ta’ Ottubru 2009.
      
         
            Għall-Kummissjoni
         
         Mariann FISCHER BOEL
         
            Membru tal-Kummissjoni
         
      
   
   
      (1)  ĠU L 93, 31.3.2006, p. 12.
   
      (2)  ĠU L 327, 18.12.1996, p. 11.
   
      (3)  ĠU L 181, 11.7.2002, p. 4.
   
      ANNESS I
      B’dan huma approvati l-emendi li ġejjin għall-ispeċifikazzjoni tad-denominazzjoni protetta tal-oriġini “Morbier”:
      
         “Metodu ta’ produzzjoni”
      
      Il-punt 5 tal-ispeċifikazzjoni rigward id-deskrizzjoni tal-metodu ta’ produzzjoni huwa kkompletat bid-dispożizzjonijiet li ġejjin:
      
                  —
               
               
                  Fit-tieni paragrafu:
                  
                              il-kliem li ġej
                           
                           
                              :
                           
                           
                              
                                 “Bl-eċċezzjoni ta’ xkumar parzjali, iż-żieda ta’ tames, iż-żieda ta’ fermenti tal-ħalib jew prodotti għall-għajnuna tal-ipproċessar b’limiti stabbiliti, xejn ma għandu jitneħħa mill-ħalib jew jiżdied miegħu.”
                              
                           
                        
                              jinbidel bi
                           
                           
                              :
                           
                           
                              
                                 “Bl-eċċezzjoni ta’ xkumar parzjali, iż-żieda ta’ tames, iż-żieda ta’ fermenti tal-ħalib, ta’ melħ jew ta’ ilma għat-tlaħliħ tal-baqta, xejn ma għandu jitneħħa mill-ħalib jew jiżdied miegħu waqt il-produzzjoni.”
                              
                           
                        
            
                  —
               
               
                  Jiżdiedu d-dispożizzjonijiet li ġejjin:
                  
                     “(…) Iż-żieda ta’ tames għandha ssir esklussivament bit-tames.
                     (…) Il-konċentrazzjoni tal-ħalib bit-tneħħija parzjali tal-parti ilmija qabel il-koagulazzjoni hija pprojbita.
                     (…) Barra minn hekk, it-tneħħija parzjali tal-lattożju bit-tlaħliħ tal-baqta hija awtorizzata.
                     (…) Hija pprojbita l-konservazzjoni f’temperatura taħt iż-żero tal-materja prima tal-ħalib, tal-prodotti fil-proċess tal-produzzjoni, tal-baqta jew tal-ġobon frisk (fromage frais).
                     Hija pprojbita l-konservazzjoni f’atmosfera mmodifikata tal-ġobon frisk jew tal-ġobon li għaddej mill-maturazzjoni.”
                  
               
            
   
      ANNESS II
      
         SOMMARJU
      
      Ir-Regolament tal-Kunsill (KE) Nru 510/2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel
      
         “MORBIER”
      
      Nru tal-KE: FR-PDO-0105-0179/29.3.2006
      
         DPO (X) IĠP ( )
      
      Dan is-sommarju jagħti l-elementi ewlenin tal-ispeċifikazzjoni tal-prodott b’finijiet ta’ informazzjoni biss.
      1.   Dipartiment responsabbli fl-Istat Membru
      
      
                  Isem
               
               
                  :
               
               
                  Institut national de l’origine et de la qualité
               
            
                  Indirizz
               
               
                  :
               
               
                  51 rue d’Anjou, 75008 Paris, FRANCE
               
            
                  Telefon
               
               
                  :
               
               
                  +33 153898000
               
            
                  Feks
               
               
                  :
               
               
                  +33 153898060
               
            
                  Posta elettronika
               
               
                  :
               
               
                  info@inao.gouv.fr
               
            2.   Grupp
      
      
                  Isem
               
               
                  :
               
               
                  Syndicat interprofessionnel de défense du Morbier
               
            
                  Indirizz
               
               
                  :
               
               
                  Valparc, Espace Valentin, 25048 Besançon Cedex, FRANCE
               
            
                  Telefon
               
               
                  :
               
               
                  +33 381532230
               
            
                  Feks
               
               
                  :
               
               
                  +33 381535931
               
            
                  Posta elettronika
               
               
                  :
               
               
                  syndicatdumorbier@wanadoo.fr
               
            
                  Kompożizzjoni
               
               
                  :
               
               
                  produtturi/proċessuri (X) oħrajn ( )
               
            3.   Tip ta’ prodott
      
      
               
                  Klassi 1.3:
               
               
                  Ġobon
               
            4.   Speċifikazzjonijiet
      
      (sommarju tal-kundizzjonijiet imsemmija fl-Artikolu 4(2) tar-Regolament (KE) Nru 510/2006)
      4.1.   Isem
      
      “Morbier”
      4.2.   Deskrizzjoni
      
      Il-“Morbier” huwa ġobon tal-ħalib nej tal-baqra, mhux ippressat u lanqas imsajjar, b’sura ta’ ċilindru ċatt, bl-uċuħ watja u bid-dawra ta’ barra kemm kemm konvessa. Il-qoxra hija naturali, lixxa u omoġenja, ta’ lewn griż ċar jagħti fil-beige-oranġjo. Il-konsistenza ta’ ġewwa hija lewn l-avorju jagħti fl-isfar pallidu, u jista’ jkollha toqob sottili. Il-konsistenza hija ratba, elastika, fina u tista’ tindilek, b’togħma ħafifa tal-krema. Il-karatteristika ewlenija tal-ġobon hija l-preżenza ta’ strixxa sewda ċentrali fin-nofs. Il-piż ivarja bejn 5 u 8 kg, id-dijametru bejn 30 u 40 ċm, u l-għoli bejn 5 u 8 ċm. Il-kontenut ta’ materja xaħmija (xaħam fuq materja niexfa) huwa ta’ mill-anqas 45 %, u l-livell ta’ umdità tal-ġobon bix-xaħam imneħħi huwa massimu ta’ 67 %.
      4.3.   Żona ġeografika
      
      Il-produzzjoni tal-ħalib, il-produzzjoni u l-maturazzjoni tal-ġobon isiru fiż-żona ġeografika, li tinkludi l-muniċipalitajiet tad-départements ta’ Doubs u Jura (għajr dawk tal-canton ta’ Chemin), kif ukoll 16-il muniċipalità tad-département ta’ Ain (il-muniċipalitajiet ta’ Apremont, Bellegarde-sur-Valserine għall-parti korrispondenti mal-muniċipalità antika ta’ Coupy, Belleydoux, Champfromier, Charix, Chézery-Forens, Confort, Echallon, Giron, Lancrans, Leaz, Lelex, Mijoux, Plagne, Montanges u Saint-Germain-de-Joux) u 13-il muniċipalità tad-département ta’ Saône et Loire (il-muniċipalitajiet ta’ Beaurepaire-en-Bresse, Beauvernois, Bellevesvre, Champagnat, Cuiseaux, Flacey-en-Bresse, Fretterans, Joudes, Mouthier-en-Bresse, Sagy, Saillenard, Savigny-en-Revermont u Torpes).
      4.4.   Prova tal-oriġini
      
      L-għalf bażiku tal-merħliet tal-baqar tal-ħalib għandu jiġi mill-bwar naturali taż-żona definita. Unikament il-ħalib konformi ma’ dan il-kriterju jista’ jiddaħħal fl-impjant tal-ipproċessar. Kull produttur tal-ħalib, kull impjant tal-ipproċessar u tal-maturazzjoni jeħtiġilhom jimlew “dikjarazzjoni ta’ kapaċità” irreġistrata mis-servizzi tal-INAO. Kull operatur għandu jżomm għad-dispożizzjoni tal-INAO il-listi tal-operaturi fil-katina tal-produzzjoni li jaħdem magħhom, kif ukoll kull dokument meħtieġ għall-kontroll tal-oriġini, tal-kwalità u tal-kundizzjonijiet tal-produzzjoni tal-ħalib u tal-ġobon. L-identifikazzjoni tal-ġobon tiġi żgurata minn targa safra tal-kaseina. Fil-waqt tal-produzzjoni, din it-targa tinhemeż f’naħa tal-ġobon. Jintwerew il-jum u x-xahar tal-produzzjoni. Fuq l-uċuħ ċatti tal-ġobon, tidher ċar l-identifikazzjoni tal-impjant ta’ maturazzjoni (isem proprju jew kummerċjali, u l-indirizz). Kull impriża (skont l-impjant, fejn xieraq) għandha tressaq, darba fix-xahar, formola mimlija korrettament bit-tagħrif statistiku marbut mal-produzzjoni u l-kummerċjalizzazzjoni tal-ġobon DPO “Morbier”, kif mitluba mis-Syndicat Interprofessionnel de Défense du Morbier.
      Fil-qafas tal-kontroll li jsir fuq il-karatteristiċi tal-prodott b’denominazzjoni tal-oriġini, eżami analitiku u organolettiku għandu l-għan li jiżgura l-kwalità u t-tipiċità tal-prodotti ppreżentati għal dan l-eżami.
      4.5.   Metodu ta’ produzzjoni
      
      Il-produzzjoni tal-ħalib, il-produzzjoni u l-maturazzjoni tal-ġobon iridu jsiru fiż-żona ġeografika.
      Il-ħalib użat għall-ksib tal-ġobon Morbier għandu jiġi biss minn baqar tar-razza Montbéliarde jew tar-razza Simmental Franċiża. Ir-ragħa jsir skont l-użanzi lokali. Fuq l-azjenda, l-art li tintuża għall-mergħa għandha tesa’ mill-anqas ettaru għal kull baqra tal-ħalib. Il-bażi tal-ikel tal-baqar tal-ħalib għandha tikkonsisti f’ħaxix niexef li ġej minn mergħat li jinsabu fiż-żona ġeografika. Il-baqar tal-ħalib ma jingħataw, fl-ebda perjodu tas-sena, l-ebda prodott ta’ għalf maħżun jew għalf ieħor iffermentat, bħall-għalf ippreżervat fil-forma ta’ balal marbuta. Il-“Morbier” jiġi prodott esklussivament bil-ħalib tal-baqra użat fl-istat nej. Bl-eċċeżżjoni ta’ xkumar parzjali, iż-żieda ta’ tames, iż-żieda ta’ fermenti tal-ħalib jew tal-melħ (klorur tas-sodju), xejn ma għandu jitneħħa mill-ħalib jew jiżdied miegħu. Wara li jissaħħan sa temperatura li ma taqbiżx l-40 °C, il-ħalib jiżdiedlu t-tames. Il-baqta tinqasam fi frak m’oħxon madwar 1 ċm. Jista’ jiżdiedlu l-ilma għat-tlaħliħ tal-baqta. Wara li jitneħħa x-xorrox, il-baqta tiġi ppressata kemm kemm biex jinkisbu l-ġobniet. Kull ġobna tinqasam fi tnejn. L-istrixxa sewda orizzontali tan-nofs tinkiseb esklussivament billi il-wiċċ ta’ nofs il-ġobna jinkesa bil-faħam tal-kannol (carbo médicinalis vegetalis) qabel l-ippressar. Il-maturazzjoni tal-ġobon issir matul perjodu minimu ta’ 45 jum minn dak tal-produzzjoni tiegħu, f’temperatura ta’ bejn 7 u 15 °C. Il-qoxra tinkiseb esklussivament bl-għerik bis-salmura, aktarx biż-żieda ta’ fermenti tal-ħalib. L-użu tal-koloranti huwa pprojbit.
      4.6.   Rabta
      
      Il-ġobon imsejjaħ “Morbier” iġib ismu mill-muniċipalità ta’ Morbier, li tinsab fid-département ta’ Jura fil-Franche-Comté, xi ħmistax-il kilometru ‘l bogħod mill-fruntiera ta’ bejn Franza u l-Iżvizzera. Skont id-dokumentazzjoni, il-produzzjoni ta’ dan il-ġobon tmur lura għas-seklu 18; f’dak iż-żmien kien essenzjalment prodott lokali tad-département ta’ Jura. Oriġinalment, il-ġobon Morbier kien isir fl-irziezet, u aktar ‘il quddiem kien isir minn kooperattivi tal-ġobon imsejħa “fruitières”, mill-muntanji ta’ Jura. Fl-1942 ħareġ digriet li stipula li l-“Morbier” kellu jsir biss fid-départements ta’ Jura u ta’ Doubs.
      Il-“Morbier” huwa ġobon li jsir fil-mergħat għoljin tal-Massif Jurassien, fejn id-diversità naturali tal-flora u tal-ħxejjex tiffavorixxi produzzjoni tal-ħalib u tal-ġobon ta’ kwalità mill-iprem, b’karatteristiċi speċifiċi. Il-kundizzjonijiet għall-produzzjoni huma definiti bil-għan li jżommu l-karatteristiċi speċifiċi tat-territorju, kif ukoll li jesprimihom fil-prodott innifsu.
      4.7.   Organu ta’ spezzjoni
      
      
                  Isem
               
               
                  :
               
               
                  Institut national de l’origine et de la qualité (INAO)
               
            
                  Indirizz
               
               
                  :
               
               
                  51 rue d’Anjou, 75008 Paris, FRANCE
               
            
                  Telefon
               
               
                  :
               
               
                  +33 153898000
               
            
                  Feks
               
               
                  :
               
               
                  +33 153898060
               
            
                  Posta elettronika
               
               
                  :
               
               
                  info@inao.gouv.fr
               
            L-Institut National des Appellations d’Origine huwa entità pubblika ta’ natura amministrattiva, b’personalità ċivili, li taqa’ taħt il-Ministeru tal-Agrikultura.
      Il-kontroll tal-kundizzjonijiet ta’ produzzjoni li għandhom denominazzjoni tal-oriġini qiegħed f’idejn l-INAO.
      
                  Isem
               
               
                  :
               
               
                  Direction générale de la concurrence, de la consommation et de la répression des fraudes (DGCCRF)
               
            
                  Indirizz
               
               
                  :
               
               
                  59 boulevard Vincent Auriol, 75703 Paris Cedex 13, FRANCE
               
            
                  Telefon
               
               
                  :
               
               
                  +33 144871717
               
            
                  Feks
               
               
                  :
               
               
                  +33 144973037
               
            Id-DGCCRF huwa servizz tal-Ministeru tal-Ekonomija, tal-Finanzi u tal-Industrija.
      4.8.   Tikkettar
      
      Fuq it-tikkettar ta’ kull ġobon bid-denominazzjoni protetta tal-oriġini “Morbier” għandu jidher dan l-istess isem, miktub b’ittri ta’ daqs mill-anqas ekwivalenti għal dak tal-akbar ittri li jidhru fuq it-tikketta, flimkien mal-kliem “Appellation d’Origine Contrôlée” (Denominazzjoni Protetta tal-Oriġini). L-isem u l-indirizz tal-produttur għandhom jidhru b’mod obbligatorju fuq it-tikketta tal-ġobon.